നിമിഷ പ്രിയ

നിമിഷ പ്രിയ (ജനനം: 1 ജനുവരി 1989) ഒരു ഇന്ത്യൻ നഴ്‌സും കൊലപാതകക്കുറ്റത്തിന് ശിക്ഷിക്കപ്പെട്ട സ്ത്രീയുമാണ്. 2017-ൽ ഒരു യെമൻ പൗരനെ കൊലപ്പെടുത്തിയ കേസിൽ ശിക്ഷിക്കപ്പെട്ടതിന് ശേഷം 2018 മുതൽ യെമനിലെ സെൻട്രൽ ജയിലിൽ വധശിക്ഷയ്ക്ക് വിധിക്കപ്പെട്ട് കഴിയുകയാണ് അവർ. 2025 ജൂലൈ 16-ന് അവരുടെ വധശിക്ഷ നടപ്പിലാക്കാൻ തീരുമാനിച്ചിരിക്കുന്നതായി റിപ്പോർട്ട് ചെയ്യപ്പെട്ടു.

 ജീവിതരേഖ 
കേരളത്തിലെ പാലക്കാട് ജില്ലയിലെ കൊല്ലങ്കോട്ട് വളർന്ന നിമിഷപ്രിയ, അവിടെയുള്ള പ്രാദേശിക വിദ്യാലയത്തിൽ പഠനം നടത്തി. ഒരു പ്രാദേശിക ദേവാലയം അവളെ പഠനത്തിൽ സാമ്പത്തികമായി സഹായിച്ചുകൊണ്ട്, നഴ്സിംഗ് കോഴ്സ് പൂർത്തിയാക്കാൻ അനുവാദം നൽകി. എന്നിരുന്നാലും, നഴ്സിംഗ് പഠനം ആരംഭിക്കുന്നതിന് മുമ്പ് "സ്കൂൾ വിടുതൽ പരീക്ഷകളിൽ വിജയിക്കാത്തതിനാൽ" കേരളത്തിൽ ഒരു നഴ്സായി ജോലി ചെയ്യാൻ നിമിഷ പ്രിയയ്ക്ക് സാധിച്ചില്ല.

2008 ൽ നിമിഷ പ്രിയ കേരളത്തിൽ നിന്ന് യെമനിലേക്ക് ജോലിക്കായി താമസം മാറി. യെമന്റെ, തലസ്ഥാനമായ സനയിലെ സർക്കാർ നടത്തുന്ന ഒരു ആശുപത്രിയിൽ നഴ്‌സായി അവർ ജോലി ചെയ്തു. 2014 ൽ, സ്വന്തമായി ഒരു ക്ലിനിക് ആരംഭിക്കാനുള്ള പ്രതീക്ഷയോടെ ജോലി ഉപേക്ഷിച്ചു. യെമനിലെ നിയമപ്രകാരം, അവിടെ ബിസിനസ് ആരംഭിക്കുന്നതിന് പ്രിയയ്ക്ക് ഒരു യെമൻ ബിസിനസ്സ് പങ്കാളിയെ ആവശ്യമായിരുന്നതിനാൽ ഒരു ടെക്സ്റ്റൈൽ ഷോപ്പ് ഉടമയും പ്രാദേശിക ബിസിനസുകാരനായ തലാൽ അബ്ദു മഹ്ദിയെ ഇക്കാര്യത്തിനായി നിയമിച്ചു. 2015 ന്റെ തുടക്കത്തിൽ, പ്രിയയും ഭർത്താവും കടം വാങ്ങിയ പണം ഉപയോഗിച്ച് 14 കിടക്കകളുള്ള അൽ അമാൻ മെഡിക്കൽ ക്ലിനിക് തുറന്നു.

2015 മാർച്ചിൽ യെമനിൽ ആഭ്യന്തരയുദ്ധം പൊട്ടിപ്പുറപ്പെട്ടതിനുശേഷം അവർ ക്ലിനിക്കിൽ നിക്ഷേപിച്ച പണത്തിന്റെ അളവ് കണക്കിലെടുത്ത് യെമനിൽ തന്നെ തുടരാൻ തീരുമാനിച്ചു. ഇതിനിടെ നിമിഷ പ്രിയയുടെ ബിസിനസ് പങ്കാളിയായിരുന്ന മഹ്ദിയുമായും ചലി പ്രശ്നങ്ങൾ ഉണ്ടാകാൻ തുടങ്ങിയിരുന്നു. അവർ പറയുന്നതുപ്രകാരം അയാൾ അവളിൽ നിന്ന് ഫണ്ട് മോഷ്ടിച്ചതൊടൊപ്പം, ശാരീരികമായി ഭീഷണിപ്പെടുത്തുകയും ചിലപ്പോൾ അവളുടെ ഭർത്താവാണെന്ന് അവകാശപ്പെടുകയും ചെയ്തു. അവളുടെ പാസ്‌പോർട്ടും മറ്റ് രേഖകളും അയാൾ പിടിച്ചെടുക്കുകയും ഇന്ത്യയിലെ കുടുംബത്തോട് സംസാരിക്കുന്നതിൽ നിന്ന് അവളെ തടയുകയും ചെയ്തു. 2016 ൽ ബിസിനസ് പങ്കാളിയുടെ തന്നോടുള്ള പെരുമാറ്റം പോലീസിൽ റിപ്പോർട്ട് ചെയ്തെങ്കിലും, അവർ അവളെ സഹായിക്കാൻ ഇടപെട്ടില്ല.

 അറസ്റ്റും ജയിൽ ശിക്ഷയും 
2017 ജൂലൈയിൽ നിമിഷ പ്രിയ ബിസിനസ് പങ്കാളിയായ തലാൽ അബ്ദു മഹ്ദിക്ക് കെറ്റാമൈൻ എന്ന മരുന്ന് നൽകുകയും, ഇത് അമിത അളവിൽ കഴിച്ചത് അദ്ദേഹത്തിന്റെ മരണത്തിന് കാരണമാകുകയും ചെയ്തു. പ്രിയയും അവരുടെ അഭിഭാഷകരും പറയുന്നതനുസരിച്ച്, മഹ്ദിയെ മയക്കി കിടത്തുന്നതിനും അങ്ങനെ പാസ്‌പോർട്ടും മറ്റ് രേഖകളും അദ്ദേഹത്തിന്റെ നിയന്ത്രണത്തിൽ നിന്ന് വീണ്ടെടുക്കാനുമാണ് അവൾ പദ്ധതിയിട്ടിരുന്നത്. മഹ്ദി മരിച്ചതിനുശേഷം, പ്രിയ മറ്റൊരു നഴ്‌സിനെ സഹായത്തനായി സമീപിച്ചതോടെ അവർ മഹ്ദിയുടെ മൃതദേഹം വെട്ടിമുറിച്ച് ഒരു വാട്ടർ ടാങ്കിൽ നിക്ഷേപിച്ചതായി പറയപ്പെടുന്നു. 2017 ഓഗസ്റ്റിൽ സൗദി അറേബ്യയുമായുള്ള യെമന്റെ അതിർത്തിക്ക് സമീപമാണ് പ്രിയയെ അറസ്റ്റ് ചെയ്തത്. ആ സമയത്ത്, യമനിയും നിമിഷ പ്രിയയും വിവാഹിതരാണെന്ന് വാർത്താ മാധ്യമങ്ങൾ തെറ്റായി റിപ്പോർട്ട് ചെയ്തിരുന്നു. അവരുടെ കൂട്ടാളിയായ നഴ്സിനെയും അറസ്റ്റ് ചെയ്ത് ജീവപര്യന്തം തടവിന് ശിക്ഷിച്ചു.

2018-ൽ മഹ്ദിയുടെ കൊലപാതകത്തിന് പ്രിയയെ വിചാരണ ചെയ്ത് വധശിക്ഷയ്ക്ക് വിധിച്ചു. ഇന്ത്യൻ സുപ്രീം കോടതി അഭിഭാഷകൻ കെ. ആർ. സുഭാഷ് ചന്ദ്രന്റെ അഭിപ്രായത്തിൽ, പൂർണ്ണമായും അറബിയിൽ നടന്ന വിചാരണയിൽ പ്രിയയ്ക്ക് ഈ ഭാഷ സംസാരിക്കാൻ അറിയില്ലായിരുന്നു, മാത്രമല്ല അവർക്ക് ഒരു ദ്വിഭാഷിയെയോ അഭിഭാഷകനെയോ നൽകിയിരുന്നുമില്ല. ഈ ഘടകങ്ങൾ കാരണം ചന്ദ്രനും പ്രിയയുടെ മറ്റ് പിന്തുണക്കാരും ഒരു പുനഃവിചാരണ ആവശ്യപ്പെട്ടിരുന്നു.

2018 ജൂണിൽ പ്രിയയെ അൽ ബെയ്ദ ജയിലിൽ നിന്ന് സനായിലെ മറ്റൊരു ജയിലിലേക്ക് മാറ്റി. 2020 ൽ പ്രിയയെ വീണ്ടും വിചാരണ ചെയ്തുവെങ്കിലും അതേ ഫലം തന്നെയായിരുന്നു ലഭിച്ചത്. അതേ വർഷം തന്നെ, ഇത് ഒരു മനുഷ്യാവകാശ പ്രശ്നമായി ഉയർന്നുവന്നതോടെ പ്രിയയുടെ ബന്ധുക്കളും മറ്റ് പിന്തുണക്കാരും ചേർന്ന് സേവ് നിമിഷ പ്രിയ ഇന്റർനാഷണൽ ആക്ഷൻ കൗൺസിൽ രൂപീകരിച്ചു. രൂപീകരിച്ചതുമുതൽ, പ്രിയയുടെ മോചനത്തിനായി ചർച്ചകൾ നടത്താൻ ഗ്രൂപ്പ് പ്രവർത്തിച്ചുകൊണ്ടിരിക്കുന്നു. ജയിലിൽ ആയിരിക്കുമ്പോൾ, പ്രിയ തന്റെ സഹ വനിതാ തടവുകാരുമായി ബന്ധം സ്ഥാപിച്ചു, അവരും അവളുടെ മോചനത്തെ പിന്തുണച്ചിട്ടുണ്ട്.

2023 നവംബറിൽ യെമനിലെ സുപ്രീം ജുഡീഷ്യൽ കൗൺസിൽ പ്രിയയുടെ അപ്പീൽ തള്ളി. 2024 ഏപ്രിലിൽ യെമൻ സന്ദർശിച്ച പ്രിയയുടെ അമ്മയ്ക്കും ഭർത്താവിനും മകൾക്കും  പ്രിയയെ കാണാനും മഹ്ദിയുടെ കുടുംബവുമായി സംസാരിച്ച് അവളുടെ മോചനം ക്രമീകരിക്കാനുമുള്ള പദ്ധതികൾ ആസൂത്രണം ചെയ്യാനും സാധിച്ചു. 2017 ൽ ഇന്ത്യ പ്രത്യേക അനുമതിയില്ലാതെ പൗരന്മാർ യെമനിലേക്ക് യാത്ര ചെയ്യുന്നത് വിലക്കിയതിനാൽ, മൂന്ന് പേർക്കും മുമ്പ് യെമൻ സന്ദർശിക്കാൻ കഴിഞ്ഞിരുന്നില്ല. 2024 ഏപ്രിൽ 24 ന് പ്രിയയ്ക്കും അമ്മയ്ക്കും കൂടിക്കാഴ്ച നടത്താൻ കഴിഞ്ഞു.

നിമിഷ പ്രിയയുടെ മോചനത്തിനായി വാദിക്കുന്നവർ മഹ്ദിയുടെ കുടുംബത്തിന് ദയാധനം നൽകുവാൻ പണം സ്വരൂപിക്കാൻ ശ്രമിച്ചിട്ടുണ്ട്. 2024 ജൂണിൽ പ്രിയയുടെ മോചനത്തിനായി 40,000 യുഎസ് ഡോളർ സമാഹരിക്കുകയും അതിൽ പകുതിയും സനയിലെ ഇന്ത്യൻ എംബസിയിലേക്ക് മാറ്റുകയും ചെയ്തു. 2024 സെപ്റ്റംബറോടെ ഈ വിഷയിത്തിലുള്ള ചർച്ചകൾ സ്തംഭിച്ചു. മഹ്ദിയുടെ കുടുംബവുമായി ചർച്ചകളിൽ ഏർപ്പെട്ടുകൊണ്ട് പ്രിയയുടെ അമ്മ 2025 ജനുവരി ആദ്യം വരെ സനയിൽ തന്നെ തുടർന്നു.

2024 ഡിസംബർ അവസാനത്തിൽ, യെമൻ പ്രസിഡന്റ് റഷാദ് അൽ-അലിമി പ്രിയയുടെ വധശിക്ഷ അംഗീകരിച്ചു, ആ സമയത്ത് അവളുടെ വധശിക്ഷ 2025 ജനുവരിയിൽ നടക്കുമെന്നാണ് പ്രതീക്ഷിച്ചിരുന്നത്. പ്രിയയെ മോചിപ്പിക്കുന്നതിനോ മരണം തടയുന്നതിനോ ഉള്ള ഓപ്ഷനുകൾ അന്വേഷിച്ചു വരികയാണെന്ന് ഇന്ത്യൻ ഉദ്യോഗസ്ഥർ അറിയിച്ചു.പ്രിയയെ സഹായിക്കാൻ ഇറാനും തയ്യാറാണെന്ന് ഒരു ഇറാനിയൻ ഉദ്യോഗസ്ഥൻ സൂചിപ്പിച്ചിരുന്നു. ജൂലൈ 16 ന് അവളുടെ വധശിക്ഷ നടപ്പിലാക്കാനാണ് തീരുമാനിച്ചിരിക്കുന്നത്.

യമനിലെ ജയിലിൽ വധശിക്ഷ നടപ്പാക്കാൻ മണിക്കൂറുകൾ മാത്രം ബാക്കിനിൽക്കേ അവസാന നിമിഷം എന്തെങ്കിലും അത്ഭുതം സംഭവിക്കുമെന്ന പ്രതീക്ഷയിൽ നിമിഷ പ്രിയയുടെ മോചനത്തിനായുള്ള അവസാന വട്ട ചർച്ചകൾ നടന്നുകൊണ്ടിരിക്കുന്നു. നിമിഷ പ്രിയയുടെ മോചനത്തിനായി ഇടപെടുന്ന സന്നദ്ധപ്രവർത്തകർക്ക് സംസ്ഥാന സർക്കാർ എല്ലാ പിന്തുണയും വാഗ്ദാനം ചെയ്തതോടൊപ്പം  അടിയന്തര ഇടപെടൽ ഉണ്ടാകണമെന്ന് ആവശ്യപ്പെട്ട് കേരള മുഖ്യമന്ത്രി പിണറായി വിജയൻ, ലോക്സഭയിലെ മുതിർന്ന എംപിയും കോൺഗ്രസ് ലോക്സഭ ചീഫ് വിപ്പുമായ കൊടിക്കുന്നിൽ സുരേഷ് എംപി എന്നിവർ വിദേശകാര്യ മന്ത്രി ജയശങ്കറിനും പ്രധാനമന്ത്രി നരേന്ദ്ര മോദിക്ക് കത്തയച്ചിരുന്നു. നിമിഷ പ്രിയയുടെ മോചനത്തിനായി വ്യവസായി ബോബി ചെമ്മണ്ണൂർ, കാന്തപുരം എ പി അബൂബക്കർ മുസ്‌ലിയാർ തുടങ്ങിയവരുടെ ഇടപെടലിൽ ചർച്ചകൾ തുടരുകയാണ്. യെമൻ പൗരന്റെ കുടുംബവുമായി ഇതിനകം മൂന്ന് ചർച്ചകൾ പൂർത്തിയായിട്ടുണ്ട്. ഒരു സൂഫി പണ്ഡിതനായ ഷെയ്ഖ് ഹബീബ് ഉമറിന്റെ .നേതൃത്വത്തിൽ നടക്കുന്ന യോഗത്തിൽ യെമൻ ഭരണകൂട പ്രതിനിധി, സുപ്രീം കോടതി ജഡ്ജി, .കൊല്ലപ്പെട്ട യെമൻ പൗരൻ തലാലിന്റെ സഹോദരൻ തുടങ്ങിയവർ പങ്കെടുത്തു. ദയാധനം നൽകി വധശിക്ഷ ഒഴിവാക്കാനുള്ള ശ്രമങ്ങളാണ് പ്രധാനമായും നടക്കുന്നത്. എന്നാൽ  ദയാധനം സ്വീകരിച്ച് വധശിക്ഷ ഒഴിവാക്കുന്നത് കഴിഞ്ഞ ദിവിസം നടന്ന ചർച്ചയിൽ തലാലിന്റ കുടുംബം അം​ഗീകരിച്ചില്ല. 

2025 ജൂലൈ 13 ന് വധശിക്ഷ നടപ്പാക്കുവാൻ മണിക്കൂറുകൾ മാത്രം ബാക്കിയുള്ളപ്പോൾ മറ്റു പ്രമുഖരുടെ പിന്തുണയോടെ കേരളത്തിലെ മതപണ്ഡിതനായ കാന്തപുരം എ പി അബൂബക്കർ മുസ്‌ലിയാർ ഇക്കാര്യത്തിൽ നടത്തിയ ഇടപെടൽ ഫലം കാണുകയും വധശിക്ഷ താൽക്കാലികമായി മറ്റി വയ്ക്കുകയം ചെയ്തു.

 വ്യക്തിജീവിതം 
2011-ൽ, വീട്ടുകാർ വിവാഹം ഉറപ്പിച്ചതിന് ശേഷം പ്രിയ കേരളത്തിലേക്ക് മടങ്ങി. പിന്നീട് അവർ ഭർത്താവുമൊത്ത് യെമനിലേക്ക് മടങ്ങി. 2012 ഡിസംബറിൽ നിമിഷ പ്രിയയ്ക്ക് മകൾ ജനിച്ചതിനുശേഷം, കുടുംബം ജീവിതാവശ്യത്തിന് പണം സമ്പാദിക്കാൻ പാടുപെട്ടു. 2014-ൽ, പ്രിയയുടെ ഭർത്താവ് മകളുമായി ഇന്ത്യയിലേക്ക് മടങ്ങി.

 അവലംബം